Lapa lešo le be le dula ka ntlong e kgolo yeo e agilwego ka dikota le ditšhipi yeo e bego e le mmotong motseng wo o lego lebopong la lewatle wa Durban, Afrika Borwa. Gore re fihle kgorong ya ka pele ya ntlo ya gešo, re be re swanelwa ke go thoma ka go namela manamelo a 125 go tloga tseleng e kgolo yeo e lego moeding. Manamelo ao a be a fihla tsejaneng yeo e nago le dihlare ka mathoko yeo e bego e re iša kgorong ya tšhipi. Ka thoko e nngwe ya kgoro go be go eme tempele ya makgolo, yeo e bego e tletše diswantšho tša medimo ya Mahindu. Makgolo o ile a mpotša gore ke be ke le “ngwana wa tempeleng” (mandir kī baccā, ka Sehindi) le gore ke bile gona ka thušo ya medingwana yeo re bego re e rapela. Go lebana le tempele e be e le manamelo ao a pholišitšwego ka bohwibidu, ao a bego a lebiša mojakong wa ka pele. Ntlo ya gona e be e le e kgolo, yeo e nago le phasitši e telele, khitšhi e kgolo yeo e nago le setofo sa malahla, diphapoši tša go robala tše šupago le phapoši ya go robala yeo e lego ka ntle. Re be re dula re le ba 27 madulong ao, go akaretša le makgolo le rakgolo, tate, bana babo ba bararo, kgaetšedi ya gagwe yo monyenyane go bona le malapa a bona.